Drie van gesin sterf in skieteryArgieffoto (StevePB, Pixabay) ŉ Man van Oos-Londen in die Oos-Kaap veg om sy lewe in die hospitaal nadat hy ŉ skietwond opgedoen het in ŉ voorval waarin sy vrou en twee tienerkinders doodgeskiet is. Lt.kol. Mtati Tana, polisiewoordvoerder, het aan Maroela Media gesê die polisie is omstreeks 06:00 na die huis in Duncan Village ontbied nadat die bure skote uit die huis hoor kom het. “Die vrou sowel as haar seun en dogter, onderskeidelik 13 en 14 jaar oud, se liggame is met skietwonde in die huis aangetref,” het Tana gesê. “Hulle is op die toneel dood verklaar.” Die man is in ŉ kritieke toestand aangetref en het ŉ koeëlwond aan sy kop opgedoen en is na ŉ nabygeleë hospitaal geneem vir behandeling. ŉ Vuurwapen is op die toneel gevind, maar dit is nog nie duidelik wie dit gebruik het nie of aan wie dit behoort nie. “Die polisie doen tans ŉ geregtelike doodsondersoek om vas te stel aan wie die vuurwapen behoort en wie se vingerafdrukke daarop is. Sodra dié bewyse ingesamel is, sal die sake wat ondersoek word daarvolgens aangepas word.” Die motief vir die skietery is onbekend en vorm deel van die ondersoek.